विधायक जैन ने सुनीं ग्रामीणों की समस्याएं
गंजबासौदा|विधायक निशंक जैन द्वारा ग्रामीणों की समस्याओं का निराकरण करने के लिए पिछले कई दिनों से लगातार ग्रामीण क्षेत्रों का दौरा किया जा रहा है। शनिवार को विकासखंड के ग्राम स्यारी, डाबर, मौरोदा, बांकची, सनाई रामपुर, दुसेरी, गुलावरी, देहलाखेड़ी और गुफामासेर का दौरा कर ग्रामीणों की समस्याएं सुनीं। समस्याओं का निराकरण जल्द से जल्द करने का आश्वासन भी दिया। कई ग्रामीणों की समस्याओं का निराकरण भी किया।
विधायक को वृद्ध ग्रामीणों ने समय पर वृद्धा पेंशन न मिलने की शिकायत की। इस पर विधायक ने मौके पर अधिकारियों को समस्या निराकरण करने के निर्देश दिए। इसी प्रकार बिजली कंपनी द्वारा दिए जा रहे मनमाने बिलों में संशोधन करने की बात कही।
ग्रामीणों ने गांव में सीसी मार्ग, पेयजल, शिक्षा और रोजगार की पर्याप्त व्यवस्था कराए जाने की मांग की। इस मौके पर प्रशासनिक अधिकारी और ग्रामीण मौजूद थे। विधायक विगत दिवस बरेठ रोड वार्ड क्रमांक 5 के मकान में आग से हुए नुकसान का जायजा लेने पहुंचे। उन्होंने तहसीलदार को जल्द से जल्द सर्वे कार्य कर सहायता राशि दिलाए जाने की बात कही।
hin_Deva hin_Deva hin_Deva hin_Deva